วายุภักษ์กอดหุ้น
มองกรีซเจรจาลงตัวทุกฝ่าย ชูศก.ไทยปึ้กดึงต่างชาติกลับ
18 มิ.ย. 2555

มองกรีซเจรจาลงตัวทุกฝ่าย ชูศก.ไทยปึ้กดึงต่างชาติกลับ
กองทุนวายุภักษ์ยันไม่ปรับพอร์ตหุ้นในมือ เชื่อกรีซเจรจาลงตัว ชูเศรษฐกิจไทยปึ้กดึงดูดต่างชาติ
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุนรวม กรุงไทย (KTAM) ในฐานะบริษัทจัดการกองทุนรวมวายุภักษ์ 1 (VAYU) เปิดเผยว่า กองทุนรวมวายุภักษ์ยังไม่มีการเปลี่ยนแปลงนโยบายการลงทุนแต่อย่างใด โดยปัจจุบันยังถือหุ้นในสัดส่วนกว่า 90% ของมูลค่าสินทรัพย์ 3 หมื่นล้านบาท และเฝ้าติดตามสถานการณ์ของยุโรปอย่างต่อเนื่อง 




“กรีซยังเป็นที่จับจ้องของทั่วโลก แต่เรายังมองสถานการณ์เป็นปกติ และหากเทียบเหตุการณ์ในอดีตกองทุนเคยลดสัดส่วนถือหุ้นเหลือประมาณ 80%” นายสมชัย กล่าว 
สำหรับผลการเลือกตั้งกรีซที่จะมีขึ้นในวันที่ 17 มิ.ย.นี้ ทางคณะกรรมการฝ่ายบริหารความเสี่ยงประเมินแนวทางไว้ 3 ทาง 1.พรรคเดิมที่สนับสนุนแนวทางการรัดเข็มขัดจะชนะและไม่ออกจากกลุ่มยูโร 2.พรรคที่ต่อต้านชนะ แต่ไม่ออกจากกลุ่มยูโรและ 3.พรรคที่ต่อต้านและออกจากกลุ่มยูโร
นายสมชัย กล่าวว่า แนวทางที่ประเมินไว้ คือ ทางที่ 2 พรรคต่อต้านจะชนะเลือกตั้ง แต่คงจะเจรจาประนีประนอม เพื่อหาข้อสรุปที่ทุกฝ่ายยอมรับได้และไม่ออกจากกลุ่มยูโร เพราะหากออกไปจะเกิดผลกระทบมากกว่านี้ แต่ก็ไม่ได้ทำให้ปัญหาหนี้ของกรีซถูกแก้ไขและยังทำให้มูลหนี้เพิ่มขึ้นสร้างปัญหาต่อเศรษฐกิจโลกในระยะยาวต่อไป 
“หากนักลงทุนเกิดความกังวลก็อาจทำให้ตลาดหุ้นตอบรับข่าวในด้านลบในระยะสั้น แต่สุดท้ายด้วยปัจจัยพื้นฐานของเศรษฐกิจไทยการเติบโตของภูมิภาคเอเชีย เชื่อว่าจะดึงเงินลงทุนต่างชาติกลับเข้ามาลงทุนได้” นายสมชัย กล่าว 
นอกจากนี้ ประเมินว่าปัญหาของกรีซไม่ได้กระทบต่อประเทศไทยโดยตรงและรุนแรงมากนัก ยกเว้นจะเกิดความเสียหายมากจนทำให้ธนาคารแต่ละแห่งที่มีปัญหาในกลุ่มยุโรป เช่น สเปน อิตาลี ถูกลูกค้าแห่ถอนเงินเป็นลูกโซ่ก็จะส่งผลกระทบต่อกลุ่มภาคการผลิต ธนาคาร ส่งออกและการท่องเที่ยวของไทยได้ แต่กลุ่มยุโรปเข้าช่วยเพิ่มสภาพคล่องให้ธนาคารในสเปน ทำให้ตลาดมั่นใจระดับหนึ่ง รวมถึงการคาดหวังมีมาตรการต่างๆ มาแก้ปัญหาของกลุ่มยุโรปมากขึ้น
“ส่วนตัวมองว่าตลาดหุ้นทั่วโลกได้ตอบรับข่าวลบของกรีซไปมากแล้ว หากดัชนีจะปรับตัวลดลงก็ไม่น่าจะรุนแรง และถ้าหุ้นไทยจะปรับตัวลงอีก กองทุนวายุภักษ์ก็มีเงินที่จะเลือกซื้อหุ้นเข้าพอร์ตได้ โดยอยู่ในดุลพินิจของผู้จัดการกองทุน ซึ่งเป็นไปตามกรอบนโยบายการลงทุนที่คณะกรรมการกำหนด รวมทั้งยังมีกองทุนทริกเกอร์ฟันด์ของ บลจ.ต่างๆ ที่ออกมาเพื่อรอซื้อหุ้น” นายสมชัย กล่าว